钦定古今图书集成/明伦汇编/氏族典/第065卷 > 《廖用贤尚友录》 > 虞讙
## 钦定古今图书集成/明伦汇编/氏族典/第065卷 > 《廖用贤尚友录》 > 虞讙

按《名山藏本行记》：讙，宁波人，就傅授诗，至明发有怀，
苏苏陨泪。尚书杨守陈拍其首曰“笃孝儿。”成化中，从
兄谦戍安定，亡归，有司逮捕甚亟。父遣讙代行，讙遽
往抵安定者久之。守陈习讙为人，乃为请免。弘治中，
父病痢，吁天请代，颡为之坟。及卒，水浆绝口，母劝之
阳为一举。母入，复辍坐卧苫块，袒发面黑，念父好老
氏，日诵《道德经》一遍，毕而哭。哭久，寝砖为渍。母死亦
如之，而遂远其妻，非祭不相接，非病不入问也。如此
者十五年，人号之曰“瘦斋”，以其始本肥泽，至母亡，骨
立而瘦也。